b'\n_START_ARTICLE_\nJevstafij Jevstafjevi\xc4\x8d Udom\n_START_SECTION_\n\xc5\xbdivljenje\n_START_PARAGRAPH_\n2. julija 1771 je vstopil v Na\xc5\xa1ebur\xc5\xa1ki pehotni polk, s katerim se je udele\xc5\xbeil bojev proti Poljski \xc5\xbee istega leta. 29. junija 1776 je dosegel \xc4\x8din zastavnika in 25. decembra 1783 je bil preme\xc5\xa1\xc4\x8den v Sibirski grenadirski polk. Udele\xc5\xbeil se je rusko-tur\xc5\xa1ke vojne 1787-91 in bojev s Poljaki v letih 1794 ter 1796; 14. septembra 1803 je bil povi\xc5\xa1an v polkovnika._NEWLINE_V letih 1804, 1805 in 1806 se je udele\xc5\xbeil kampanj v okolici \xc4\x8crnega morja. 13. septembra 1806 je postal poveljnik 38. lovskega polka. Med vojno s Turki 1806-12 se je ponovno izkazal, tako da je bil 28. februarja 1811 povi\xc5\xa1an v generalmajorja._NEWLINE_Udele\xc5\xbeil se je patriotske vojne leta 1812 in nadaljnjih vojn s Francozi; 25. decembra 1815 je bil imenovan za poveljnika 9. pehotne divizije. Do leta 1818 je nato ostal, skupaj z okupacijskimi silami, v Franciji. Po vrnitvi v Rusijo je postal poveljnik 20. pehotne divizije. 17. septembra 1826 je bil odstranjen s poveljni\xc5\xa1kega polo\xc5\xbeaja in podan na razpolago vojski. Med 20. julijem 1827 in 29. oktobrom 1828 je bil poveljnik Rige._NEWLINE_12. decembra 1824 je bil povi\xc5\xa1an v generalporo\xc4\x8dnika. 22. decembra 1833 je bil zaradi bolezni upokojen.'